**VPRAŠANJA - BITCOIN**

**1. Prosimo, da znotraj digitalne strategije vaše stranke na kratko opredelite stališče do tehnologije veriženja blokov in do kripto-imetij, predvsem nas zanima kakšne cilje ste si zadali, kakšen je akcijski načrt in katere deležnike vključuje.**

Tehnološke inovacije kot so blockchain in kriptovalute so osnova družbenega napredka in ekonomske rasti, zato se bomo zavzemali, da privatni sektor prevzame pobudo, vlada bi se morala izogibati omejitvam njene uporabe in podpirati predvidljivo, minimalistično, konsistentno in preprosto pravno okolje za njeno poslovanje.

**2. Kakšno je vaše stališče o vseh evropskih direktivah, ki se tičejo tudi kriptovalut in blockchain tehnologije: MiCA, DataACT, AML/CFT?**

Zavzemamo se za dva enako kritična cilja: promocijo inovacije in minimiziranja zlorab. Vse, kar bi omejevalo razvoj, bo slabo vplivalo na razvoj in zmanjšalo konkurenčnost EU na tem področju v primerjavi z ostalim svetom.

**3. Kakšen je vaš odnos do obdavčitve fizičnih oseb iz naslova trgovanja s kriptovalutami ter plačevanja dobrin in storitev s kriptovalutami? Prosimo za obrazložitev odgovora.**

Zagovarjamo neobdavčitev fizičnih oseb iz naslova trgovanja s kriptovalutami po vzoru Portugalske. Obstaja namreč več načinov, kako se temu lahko posameznik izogne plačevanju davkov, zato smo prepričani, da bi imeli več koristi od tega, da ustvarimo najbolj privlačno davčno okolje v EU na tem področju in s tem v Slovenijo privabimo kripto kapital iz celotne EU in širše.

**4. Kakšno je vaše stališče o digitalnem evru? Kakšno je vaše stališče o stabilnih kovancih in ostalih virtualnih valutah?**

Ne zagovarjamo uvedbe digitalnega evra, ker bi to pomenilo konec svobode in privatnosti na področju osebnih financ, a se hkrati zavedamo, da je to verjetno neizogibno. Predlagamo, da se uvede tudi alternativa po vzoru El Salvadorja z Bitcoinom kot uradno plačilno valuto poleg evra.

Glede ostalih virtualnih valut smo mnenja, da večina njih razen špekulativne vrednosti nima nobene uporabne vrednosti v realnem svetu. Zato bi se močno fokusirali na izobraževanje prebivalstva s tega področja, ker verjamemo, da je več znanja edina rešitev in zaščita pred nepotrebnimi izgubami premoženja na tem področju.

**5. V Sloveniji deluje veliko mikro in majhnih podjetji, ki razvijajo primere uporabe na podlagi blockchain tehnologije. Veliko slovenskih podjetji je svoje delovanje preneslo v tujino, saj jim določene evropske in druge države ponujajo mnogo boljšo pravno jasnost in varnost. Kakšen je vaš komentar in kakšne aktivnosti načrtujete v vašem mandatu, da bi slovenskim blockchain podjetjem omogočili ustrezne pogoje za delovanje v Sloveniji?**

Kopirati in implementirati najbolj ugodne modele poslovanja za blockchain podjetja iz tujine s ciljem obdržati in povečati število podjetij iz te panoge v Sloveniji in pritegniti tudi podobna podjetja iz tujine.

**6. Evropa se sooča s perečim pomanjkanjem digitalnih strokovnjakov, predvsem razvijalcev, ki so ključni tudi za razvoj različnih blockchain projektov. Kakšno je vaše stališče, kakšni ukrepi so po vašem mnenju nujni, da bo lahko Slovenija ostala konkurenčna v razvoju digitalnih tehnologij, tudi blockchain tehnologije?**

Promovirati in spodbujati vzgojo in razvoj blockchain razvijalcev na vseh nivojih javnega šolstva in s pomočjo specializiranih DAO organizacij s specifičnim namenom izobraziti čim več kadrov s tega področja.

**7. Kakšna je vaša ocena vpliva blockchain tehnologije na civilno družbo: jo vidite kot orodje, ki bo pripomoglo k večji demokratizaciji ali ji pripisujete kakšno drugačno vlogo?**

Vpliv blockchain tehnologije na civilno družbo vidimo na področjih digitalne identitete, lastniških pravic, vključno z digitalnim blagom, razširitev dostopa do inovativnih finančnih rešitev, suverenosti na področju podatkov in uporabe podatkov, odpornosti sistemov in kibernetske varnosti.

**8. Po nekaterih podatkih naj bi Slovenija, do leta 2030, potrebovala med 5 in 10 tisoč novih strokovnjakov na področju veriženja blokov, kripto ekonomije in naprednih tehnologij. Kakšna je vaša vizija posodobitve izobraževalnega sistema na tem področju?**

Povezati privatni kapital s tega področja za izobraževanje vseh potrebnih kadrov z znanji te nove tehnologije in promocija le-tega tudi v obliki namenskih DAO organizacij.